khistorydata/jeongjo-sjw-relations huggingface dataset:
정조 24년
前持平康聖翊疏曰伏以臣以至寒微之蹤無一可取之資絶海之外貿貿生長意外科名已溢涯分而雨露不擇淸顯縻身數年以來除旨聯翩光生海島榮動蓬蓽感激惶懍罔知攸措惟當竭蹶趨膺粗伸義分而狗馬之疾經年彌留藥餌爲命末由蠢動罪積逋慢無地自容矣及夫病勢稍間伏聞冊禮順成候風駕海雖未及蹈舞於嵩呼之列何敢偃然私次不思所以瞻仰象魏庶慰愚忱乎仍伏念臣旣造輦轂之下濟州民事之一二最可憫者不敢不仰聞也本州當甲乙大無之年若未蒙船粟往哺之澤則一島生靈今無孑遺矣聖朝軫恤之德慈宮特給之恩再造島民萬世不忘而又念本州之頻値歉荒且軫沿邑之貽弊移轉自備局關飭本州設庫收穀豫備飢歲故其時牧使辦備數千石穀新設別庫分置三邑其爲島民救荒之策爲沿邑除弊之意至矣盡矣然而第念本州自春至秋蜒風瘴雨無日不作雖村閭房室之內瓮罌包橐之儲未及數年腐敗生綠隨手糜粉竟爲不可食之物自古島中無儲穀之富每値歉歲無貿米之處氓戶艱食良由於此又況土築之庫委積之穀安保其經霾而不敗歷歲而不腐乎島民之無知皆以爲此後賑政惟靠於是而移粟一節其路永塞數萬民口將何所恃乎衆口一談爭言不便此則不可與謀始而臣愚淺見竊以爲新庫所儲量宜變通則日後荒年可爲救急之一助若尋常委置則有名無實不利於公私矣臣所謂量宜變通者以其他逐年糶糴之穀擇取其精實者換置新庫歲一改色則於此於彼兩全而無害伏乞更令廟堂稟處俾有實效焉且以本州國馬欠縮言之甲乙之歉前古未有田無收穀野無靑草人命之重未遑相保牛馬之賤尤無可論國屯之故斃至於一千五百零其時牧使以其荒年之餘勢難代徵之由前已狀聞則備局許以寬五年之限準數徵捧事有所關下今年卽當捧之年而數年之間牧卒之飢故其數夥然白骨徵出已無可言而徵族徵隣勢所必至所謂私畜十空七八官令雖嚴何處貿納乎邇來國畜漸就蕃息計今見在之數比諸甲乙以前之摠猶爲剩餘矣有國馬政亦爲至重臣不敢質言其便否而第臣出海之時殘氓疲卒之呼訴於船頭者數日不絶此實一島之民情非臣一人之私言臣之頂踵毛髮莫非聖恩耿耿一念惟在於報圖萬一而我聖上視民如傷之盛德匹美周文臣何敢有聞不達孤負天地父母之至仁大德也哉臣無任云云省疏具悉爾是侍從中在遐外之人而有此民弊之指陳甚可嘉也穀品之設庫備置其時大臣筵奏出於爲島民俾免坐待海外之輸致意固美矣爾言亦有意見許令廟堂草記稟處以爲兩便之地馬政事公畜旣蕃剩於前摠則何必更徵於牧屬乎徵族徵隣其弊當自歸於牧屬外平民寧不矜甚新倅之尙無一言可謂溺職卽令廟堂關問其剩摠不卽報司之委折使之論理狀聞而回下前切勿更徵引避憲臺許遞以爾爲掌令此後登筵更以島中民事詳陳之
정조 24년
庚申閏四月二十六日卯時上御熙政堂大臣備局堂上引見入侍三使臣同爲入侍時行都承旨李集斗同副承旨嚴耆假注書呂東植事變假注書南吉寬記注官承膺祚金啓濂領議政李秉模左議政沈煥之右議政李時秀行上護軍李祖源行兵曹判書金載瓚行上護軍李秉鼎刑曹判書李得臣吏曹判書徐龍輔知訓鍊徐有大禮曹判書李晩秀行護軍申大顯李漢豐李益運李書九掌令柳頤玄兪鉉章持平申龜朝正言金履度副修撰金履載書狀官朴鍾淳以次進伏訖秉模等曰雨後夜候稍涼聖體若何上曰一樣矣秉模等曰寢睡水剌之節何如上曰一樣矣秉模等曰王大妃殿氣候若何上曰一樣矣秉模等曰惠慶宮氣候若何上曰一樣矣上曰昨日之雨稍有霑霔之望而旋又夬晴爲民事切悶矣秉模曰驟雨乍霔雖卽開霽以天氣日候觀之亦非久旱之兆不出今月似有得雨之喜矣上曰萬里行役卿須善爲往返也來頭日熱誠爲可念矣秉模曰臣之奉使前亦屢次而今番則一念上只有歡欣慶忭之忱暑節行役非徒不敢言勞亦不自知其爲難矣上曰次對纔於日前爲之今日亦非日次而卿等旣入來故使之進定有何所奏事乎秉模曰狀啓則日前已爲稟處而今則別無民務之可奏者矣卽見海伯所報則以爲衙舍改建後所餘材木依數會錄其中末端木則請用於該營城廨修補矣會錄之材則令戶曹區處而末端木則依所請許題似爲好矣松留亦以碑閣重建事請用海營所餘材此則使之往復戶曹就會錄中取用若干株似好矣上曰依所奏爲之也上曰使行回還當在八月內耶秉模曰臣等則必欲速速復命而夏節潦水有難預料回還則似或拖至於九月矣先來出送易致遲滯到彼後因商賈往來便以諺書先報行期似好而議者或以私便付書爲難愼之端臣意則只報行期不言他事則少無所妨矣第於今番往還間似無私商往來而若或有之因便付書亦無不可矣上曰左右相亦以爲何如煥之曰只通行期不及他事則似無所妨矣時秀曰若果十分無可慮之端則有何不可乎敎秉模曰依卿所奏從便爲之也上曰渡江則果在來月望間耶秉模曰來月望間似當渡江而到彼則似在六月念間矣秉模曰臣之回還當在秋成之後竊有區區愚忱敢此仰奏矣每於雨暘豐歉過用聖慮仰想爲民一念安得不如是憧憧而以大聖人自强不息之工雖或以時稍緩必無一毫放過之理竊恐憂勤之念若或太過反有所妨於節宣之道伏望加意於保嗇焉上曰予之所自量亦如卿言卿言誠是矣三百六十日何日放過日日憧憧以經一年則今年纔過又慮來歲年年如是自覺爲難矣今則精力凡節漸覺有減用慮於雨暘亦不如前在前則一雨之後又待一雨番番待雨一念憧憧亦不知其爲難矣近日則亦不得一此做去旣雨之後又欲待雨則用慮之際稍覺爲難雖趁今得雨秋成尙遠來頭雨暘實不知何以經過矣以今精力百事皆然而予心則每以無逸之義孜孜於自强不息之工竊慮來後史牒書着一怠字故凡於事爲務欲自强心旣强作事難順成每一循省誠切悶然矣筵臣之同予年紀者無異少年而予則精力如是不亦異乎昨以悶旱求助召見臺臣則正言金履度年過五十而亦不甚衰老且其爲人多有故相典型誠可貴也故相雖非文學從事之人而志操堅確誠爲過人若加之以文華則尤有勝焉合躋上相而未果如意至今追思實不能忘之矣秉模曰故相雖不從事於言語文字而其爲人則無論親疎人皆信之果是不易得矣上曰大抵今人不及於古人故相以前之身登鼎席者皆有過於後來之人卿等之於故相亦不可謂過之矣雖以將臣言之自予御極以來二十餘年之間今之爲將臣亦多不及於前人以予近日精力下之所以對揚者若或不及於前輩則目今民憂國計將何以接濟耶秉模曰以臣等之魯下安敢望古人之萬一乎聖念之憂勤如是而臣等所以對揚承佐者實無毫末可稱之事誠未知何以則爲好矣上曰予於精力如是之中加之以晝宵憧憧寢食凡節不能如意去夜亦不能穩睡着衣達宵而欲於卿行贈之以詩侵曉賦成姑未圓篇筵退後徐當書下矣如是之際便成坐而待朝古人所謂坐而待朝固是聖工之自强而予則以志氣有減之故寢睡亦隨而不穩以此精力安得不深有望於卿等之對揚乎近來要譽之成風紀綱之不振莫非最先矯救處也詩云勉勉我王綱紀四方若夫追琢其章金玉其相雖難遽議而紀綱邊則亦不可不勉勉奮勵也且以外邑言之先朝五十年間以贓吏勘重律者無如安相五而今之所謂善治反有不及於此者如是而爲道臣者亦未嘗有奮勵之政良可歎也卿以首席又此出疆其所奮勵之責專係於左右相矣古語云抑抑威儀維德之隅儀章間事雖是外面亦關體貌先從今日拜表之班卿宰以下不如儀者卿等須加糾正可也非獨此也凡於日用常行不計大小必須奮勵做去然後紀綱邊事庶可以扶植矣朝著之有權奸豈曰好矣而大抵有權奸之時則亦必有一種公議奮勵一時而近來則以無權奸之故朝著太寥寥反成軟美之態此亦習俗不振之一端也秉模曰臣嘗聞故相兪拓基之言曰國有權臣然後方可謂好時世云蓋權字亦有許多般若於權字之下加着奸字則固不可謂好矣而爲人臣者誠以忠國愛民之心把持權柄一此做去所謂權臣有國之不可無者也自古權臣莫如唐虞三代之時人臣之用權誠若皐夔稷契之流則豈不儘好哉上曰卿言誠好矣上曰今番奏請彼中亦必企待而卿之此行亦與常時自別矣秉模曰臣心歡忭不可以言語形容而以臣無似久叨匪據每於一雨一暘仰體聖念之憧憧不敢暫弛愚慮矣今年則方農之時稍得弛心於民務故臣以此意言於家屬戒之以勿爲惜別云矣上曰籌謨果無可奏者乎秉模曰果無所奏矣秉模曰備局堂上趙鎭寬旣蒙孝理之典獲解本兵而連爲懸頉於次對事甚未安從重推考令政院牌招使之察任何如上曰依爲之出擧條仍命大臣就座龍輔曰卽見忠淸監司金履永移文槐山郡守李根以其親病受由上京已至多日尙不還官自本曹催促下送爲辭矣自臣曹屢度催促而其親病果無離捨之勢云當此課農之時勢難久曠改差何如上曰依爲之口傳差代待下批卽爲下送可也出擧條命副使書狀進前敎曰暑節長程卿等須善爲往返可也仍下藥封於三使臣秉模等祗受訖集斗曰臣忝帶藥院而今方出疆竊有區區愚忱玆敢仰奏矣每於民國酬應過用聖慮惟伏冀加意於節宣之方焉上曰卿言好矣仍命次對及使臣先退敎曰臺臣周旋多致顚錯誠駭然矣耆曰掌令柳頤玄筵退之際多有做錯推考何如上曰依爲之出擧條耆曰掌令兪鉉章進伏之際旣失筵體退出之時又多顚錯從重推考何如上曰依爲之出擧條上曰兼春秋出去招首譯入來也膺祚承命出與首譯金在和偕入進伏上曰今番使行何間當抵彼中耶在和曰六月旬間似當到彼矣上曰渡江果在來月望間渡江後一月前可以到彼耶在和曰若於中路不値潦水則一月內果當入去矣上曰俄者聞於大臣則六月念間當入去云而若如爾言入去日字愈速逾好矣暑節道路果無所難乎在和曰中路別無險阻處作行亦不甚難矣上曰爾須好爲行役也仍命先退命書榻敎曰新除授玉堂先參班後謝恩敎啓濂曰昨日則照訖捧講爲幾人乎啓濂曰昨日所捧爲一百五十五人矣上曰爾於今日又爲進去也仍命退承史以次退出
정조 24년
庚申閏四月二十六日辰時上御重熙堂左副承旨入侍時左副承旨崔獻重假注書呂東植記事官金珍恪記注官承膺祚以次進伏訖上曰昨日日候幾乎得雨之兆而亦爲漠然甚悶甚悶獻重曰昨日果有雨意而不來誠悶然矣上曰承宣新遞嶺邑倅該道雨澤所聞果爲如何獻重曰未得詳聞而今方苦待云矣上曰前文學金㙆何當上來云耶獻重曰未得聞知矣命書榻敎曰文學金㙆仍任仍命退承史以次退出
정조 24년
行都承旨李集斗奉命出疆行左承旨金履翼坐右承旨徐英輔坐左副承旨崔獻重坐右副承旨朴奎淳坐直同副承旨嚴耆坐直注書金啓溫病一員未差假注書申在明仕呂東植仕直事變假注書南吉寬仕
정조 24년
嚴耆以都摠府言啓曰今日入直內三廳武兼禁軍及軍兵等中日習射請出標信傳曰知道
정조 24년
徐英輔啓曰來初一日輪對日次矣敢稟傳曰當次人受點後日次來待
정조 24년
傳于徐英輔曰禮房承旨入侍
정조 24년
傳于嚴耆曰推考房承旨入侍
정조 24년
吏曹口傳政事以林蓍喆爲知義禁
정조 24년
吏曹同義禁單林蓍喆
정조 24년
以大司諫成鼎鎭牌不進罷職傳旨傳于嚴耆曰與在外及他臺違牌人許遞政官待開門牌招開政以在京無故人差出待下批牌招使之備員詣臺
정조 24년
崔獻重啓曰卽者副校理金履載今日拜表謂有嫌避陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招入直何如傳曰允違牌及在外玉堂許遞明日政差出待下批牌招推移入直
정조 24년
掌令康聖翊啓曰各邑邸吏之自相賣買卽吏隷之事也士夫干預猶云羞恥況宰相乎月前京兆有恩津邸吏相訟之事該堂催納本文記而終不現納至於杖問之境而始乃以在於判書洪檍家納供該堂屢次催促於其家而百般推托終不入送其後堂上仍而退訟尙未決折事之駭然莫此爲甚請判書洪檍施以譴罷之典答曰豈必以耆臣過施簠簋之寬假而對語以刊集爲證信其言而風傳歸之爽實然則此啓宜停
정조 24년
崔獻重以禮曹言啓曰卽伏見廣州留守金思穆狀啓則獻陵亭字閣殿內正間仰粉土剝落長廣各爲五寸許其所修補不容少緩告由一款令該曹稟處爲辭矣更爲詳問于本陵官則剝落處在於御間當中祭床之後滲漏之痕致此有頉云在前各陵寢仰土修改皆爲待節享兼告由擧行矣今番亦於端午祭享先告事由祝文中措辭添入修改吉日時令日官池景喆推擇則來五月初九日辰時爲吉云以此日時擧行而所入物種依定式令本府磨鍊進排本陵官員兼監役修改事分付何如傳曰允
정조 24년
嚴耆以兵曹言啓曰卽接慶熙宮衛將史廷煥牒報則元武門近處中松一株昨夜因風顚仆云令該所依例斫去之意敢啓傳曰知道
정조 24년
持平申龜朝疏曰伏以臣朝者次對入侍也以三司之不備不得合啓而府啓中四啓傳旨未下之啓已出量處間姑停至於判書洪檍事事當連啓而拜表將發登對遽撤倉黃退出未及周旋使旣發之啓無所下落雖緣事會之滾急實是昏謬之做錯臣滿心惶恧無地自容聖度之曲恕雖極感頌臺體之壞損實難抗顔玆敢冒入文字首實陳懇伏乞天地父母亟命鐫削臣職名以重臺規以安私分焉臣於朝筵伏奉玉音縷縷千百言丁寧懇惻自强不息之敎所其無逸之訓有以仰大聖人克勤無怠之意臣不勝攢祝欽仰之至第伏念聖人之血氣有時而衰志氣無時而衰蓋志氣與血氣相須以交養不當徒信其志氣之常存而害其血氣也又不當但委以血氣之已衰而惰其志氣也故孟子有言曰持其志無暴其氣此從古聖賢治心養氣之要訣也惟我殿下以天縱之姿懋日强之德臨御以來勵精爲治一饋十起不遑乎勤孜一日萬機靡暇於總攬凡在臣隣孰不仰聖志之冞勵而只緣廈氈獨勞宵旰匪懈數三年來天顔有異昔之嘆中朝發吾衰之音臣前席承聆不覺感懼之交中顧今大小臣民之夙夜蘄祝者只是保嗇聖躬而已保嗇之道非可以他求省思慮則榮衛全約事爲則神精完然後寢食得其常而眞元日以滋不以年紀之已暮而血氣益旺壽考無疆矣伏願殿下深思頤養之道凡於日用事爲政令施措之間念存體要務加省約涵泳乎燕蠖之中優游乎叢畓之時一以怡神養性之方爲祈天永命之本焉然而養氣之道無間內外苟於動作之際常使志爲帥而氣爲充勿以年邁而自沮勿以氣衰而少弛則表裏交養之功亦不外是惟殿下澄省焉噫上有堯舜之治而下無贊揚之風君勞臣豫文恬武嬉簿書期會之末未見擔着向前之人財利錢貨之間率多憑公營私之輩雖以目下事言之軍門之儲置錢穀所以給軍需也備不虞也爲將臣者固當恪勤典守無或濫費而近聞守法不古用財太濫或有徒張虛簿多歸私橐者云臣雖未能的知其事在何營犯者爲誰而若自朝家一番按査則不難辨出請令廟堂差遣備郞三軍門錢穀布木按簿摘奸如有犯科者該營大將一依貪汚之律嚴施懲勵焉朝家之設置勅需庫卽爲支勅時緩急不虞之需也法意甚重而近聞海西勅需錢數十萬兩消瀜耗費於各邑之放債積逋及所謂開市別將之引年預下之謬例卽今所存者不過五分之一云已極寒心而前道臣朴基正乃於遞職之後將發之際出二萬兩錢放債而來云瑣屑之譏臣不欲索言而其在典守之方固不當若是放倒臣謂黃海前監司朴基正施以譴削之典仍令廟堂嚴飭該道各邑散債積逋一一徵捧開市預下之謬習一切防塞以重法意焉臣無任云云省疏具悉首陳保嗇之說是矣而如今亢暘何暇怡神澄思乎三軍門錢穀差遣備郞按簿摘奸後犯科者用貪汚之律事兵曹及三營門反庫摘奸例送御史則備郞差遣未有可據且於該營各有都相第欲更觀其擧行處之前監司朴基正譴削事旣曰勅需消瀜於債逋則必有當該之各年道臣爲先令廟堂査考草記又言將發之際瑣屑之事則此一款當嚴覈於前伯後以其法處斷以懲他餘不畏法不謹典守之類亦令該府開坐嚴問捧口招以聞爾其勿辭察職
정조 24년
嚴耆以備邊司言啓曰持平申龜朝上疏批旨內前監司朴基正譴削事旣曰勅需消瀜於債逋則必有當該之各年道臣爲先令廟堂査考草記事命下矣取見其疏本則以爲朝家之設置勅需庫卽爲支勅時緩急之需而近聞海西勅需錢數十萬兩消瀜耗費於各邑之放債積逋及所謂開市別將之引年預下卽今所存不過五分之一而前道臣朴基正乃於遞職將發之際出二萬兩放債云臣謂黃海前監司朴基正施以譴削之典仍令廟堂嚴飭該道各邑散債積逋一一徵捧開市預下之謬習一切防塞爲辭矣勅需事體至爲緊重其所典守比之尋常公貨倍當謹嚴而向因松營勅錢移劃事自本司有所關問於海西矣續見該道臣徐榮輔所報則留庫錢二十一萬五千餘兩內自乙未至庚申各處貸下與逋欠及償債本錢之利劃者開市本錢之預授者合爲十六萬七千餘兩目今留儲僅爲四萬八千餘兩云揆以法意萬萬寒心已以刻期準充之意嚴飭題送而臺疏所論又復如此及今査正在所不已而時在實數該道臣前旣枚報今不必更事反閱爲先分付道臣營邑散在之數爻及那移虧欠之委折詳細條列竝與各年道臣指名報來以爲稟處之地而此與行査有異不過自本道捧現告而已則不可以事屬前人曲避其嫌以此意一體申飭使之卽速擧行何如傳曰允
정조 24년
右議政李時秀箚曰伏以臣卽伏見持平申龜朝上疏批旨下者以海西勅需債逋事有令廟堂査考草記之命矣臣於是有萬萬慙惶者勅需事體之嚴重非比尋常公貨典守一或不謹王府自有關和而臣於年前待罪海藩時因道內數三邑補賑救瘼及營下各廳支放或許貸數百兩或許貸數千兩兩年之間多至九千之數雖使趁卽推償而充補固難免當初冒犯之罪況聞其後十年之久尙有未及準充者云顧其罪合被何律海西二十餘萬之勅需僅餘四萬始爲現發於勅行將近之時論以國綱不可但以寒心言此莫非如臣無狀猥叨藩任慢不畏法自陷大何之致且臣方忝具瞻董率之地必自臣身先被重律然後頹綱可振後弊可懲而營邑之臣庶可以少知戢勵日昨海西道臣報牒之來也滿心驚懍卽擬首實而年久之事未能詳記今始仰暴於臺章已發之後跡近自揜罪尤難逃惶汗浹背鑽地不得伏乞聖上亟命攸司重勘臣辜恩違法之罪以嚴典憲焉取進止答曰省箚具悉卿懇曾聞海西謬例如許云而勅庫戶庫名色各異於卿有何難安之端乎但於過限不報守令等箚請勘律然後事面得當卿須安心視事仍傳于趙弘鎭曰此批答遣史官傳諭
정조 24년
禁府啓目黃海前監司朴基正口招云云傳旨內辭意發問目嚴問則勅需之債逋與開市之預下稱以流來謬例之循襲而至於臨歸放債一款極口發明終不直陳者萬萬駭然所當請刑是白乎矣曾經侍從勿爲請刑載在大典通編且有嚴問口招捧草供以入之命上裁何如判付啓流來謬規姑捨是臺疏所謂遞職將發之際放債一款究竟然後可以處分卿等跋語論理果然是置若待備局査考之草記更爲捧供則如彼之際徒損事面爲先依啓目結語取招以聞爲良如敎
정조 24년
庚申閏四月二十七日卯時上御誠正閣諸承旨持公事入侍時右承旨徐英輔左副承旨崔獻重右副承旨朴奎淳同副承旨嚴耆假注書申在明呂東植記注官承膺祚金啓濂直閣金近淳以次進伏訖獻重讀奏忠淸監司金履永狀啓忠州牧使李性重到任事書判付訖英輔等以無公事先退命書香室受押單子代押訖命先爲出給在明承命擎出敎啓濂曰照訖捧講之數合爲幾何啓濂曰昨日以前所捧爲二千七百餘人云矣上曰下番翰林之親病近則何如云耶啓濂曰未得詳聞矣仍命退諸臣以次退出
정조 24년
庚申閏四月二十七日辰時上御重熙堂推考房承旨入侍時右承旨徐英輔假注書呂東植記事官金珍恪記注官承膺祚以次進伏訖命書榻敎曰禁府堂上中時帶摠管人許遞令該曹口傳差出待下批牌招察任賤臣承命出傳命有司堂上入侍出榻敎賤臣承命出與有司堂上李書九偕入進伏上曰臺疏批旨有司堂上亦爲見之乎書九曰俄於閤外見之矣命下原疏敎曰卿其詳見也所陳諸條果爲何如書九披覽一遍訖奏曰上款陳勉誠好矣而下款勅需事方以此事自海營往復於本司臺臣似必聞此矣上曰臺言旣出不可仍置而道臣體重按覈査聞等事事面反涉如何故批旨以令廟堂査考爲敎矣只令時伯溯考用下年條報來後草記稟處之地好矣上曰日前濟州臺臣疏語中該牧穀簿事云云果爲何如而亦已發關耶書九曰已爲關問矣蓋其儲穀別無弊端而島民輩不知本意以爲旣有此穀則來頭雖値歉歲更不以陸穀救濟渠輩之飢荒云云者蓋由於該牧捧糴自來麤劣而此穀儲置之後渠輩憚於精捧致有此言臺疏之以精實換置云者該臺似於上京後略聞物論而然矣島民輩雖以穀儲之易致腐傷爲言而聞前牧使言則以爲昨年所捧今年分給則二年之內別無致損之端云矣上曰島民輩不知設施之本意雖言其不便而此穀儲積誠爲豫備之政旣始之事豈可以無端中撤乎仍命退諸臣以次退出
정조 24년
庚申閏四月二十七日巳時上御重熙堂禮房承旨入侍時左副承旨崔獻重假注書呂東植記事官金珍恪記注官承膺祚以次進伏訖上曰禁府堂上望筒姑未來到乎獻重曰未及入來矣上曰注書出去持入望筒也賤臣承命出命書公事判付訖命退承史以次退出
정조 24년
行都承旨曺允大病行左承旨金履翼坐右承旨徐英輔坐直左副承旨崔獻重坐直右副承旨朴奎淳坐同副承旨嚴耆坐注書金啓溫病一員未差假注書申在明仕直呂東植仕事變假注書南吉寬仕
정조 24년
嚴耆啓曰明日常參經筵取稟傳曰停
정조 24년
傳于崔獻重曰來待諸臣入侍
정조 24년
崔獻重啓曰卽者內醫院官員來言明日卽日次問安而都提調李時秀提調徐邁修俱有身病副提調李集斗奉命出疆無進參之員云提調徐邁修待開門牌招以爲進參之地何如傳曰出疆都承旨許遞前望單子入之仍兼副提調
정조 24년
傳于崔獻重曰發遣吏郞諸執事淸齋與否摘奸以來
정조 24년
嚴耆以備邊司言啓曰端午在近各陵寢祭官當爲差遣而侍從罷散甚多難以分排云在前如此之時多有請敍之規矣侍從堂上堂下違牌坐罷人員竝敍用仍令該曹口傳付軍職何如傳曰允卿宰亦爲敍用可也
정조 24년
有政吏批判書徐龍輔進參判閔台爀參議洪樂游牌不進左副承旨崔獻重進以李敬五爲大司諫柳畊爲執義閔命爀爲司諫趙彦哲爲掌令李東冕金秀臣爲正言吳翰源爲獻納金履度爲副校理閔耆顯爲副修撰李漢豐爲刑曹參判韓用龜爲同春秋李寅采爲宗簿正尹欽烈爲儀賓都事文學單金㙆仍任事承傳
정조 24년
吏批再政以金熙采爲校理李鼎秉爲修撰鄭尙愚爲同春秋金履喬爲司成司書單李寅采仍任事承傳知春秋單韓用龜
정조 24년
嚴耆以兵批言啓曰訓鍊正前望中在京無故人只有二人以二望擬入之意敢啓傳曰知道
정조 24년
兵批判書金載瓚進參判李益運入直參議申鳳朝參知韓致應病同副承旨嚴耆進以金潤郁爲景福將孫有貞爲慶熙將元永胄爲訓鍊正張齊賢爲武兼護軍單尹光普副護軍單成鼎鎭副司直張至冕徐有沂兪鉉章柳頤玄金銑林漢浩閔耆顯尹命烈竝單付副司果金熙周金履度姜浚欽竝單付
정조 24년
以宣傳官望筒傳于嚴耆曰參下宣傳官非張鉉擧一人所可獨爲之窠則前政旣擬後政更擬一直連擬有若爲此拔例之擧期欲點下然者寧有如許事體道理乎該堂則崇品也重任也姑難輕遞捧納之承旨遞仍別無所關爲先遞差該判書姑先施以越俸之典
정조 24년
兵批再政以洪留浩爲部將申義養爲宣傳官
정조 24년
以司諫閔命爀獻納吳翰源正言李東冕牌不進罷職傳旨傳于徐英輔曰只推待開門牌招
정조 24년
以同副承旨嚴耆遞差傳旨傳于徐英輔曰近於以其人擬其代雖有飭敎而更思承旨旣非該堂之屬官則彼只越俸此反遞職似如何更以推考付標
정조 24년
以慶尙監司申耆狀啓靑松府失火民人恤典題給事判付內啓下備邊司爲旀嚴飭該倅斯速結構俾無當農失所之弊事回諭爲良如敎
정조 24년
刑曹啓目粘連前漢城府主簿松禾縣監李奎南矣檢官拿處事不過下語間做錯姑爲推考以除曠官之弊罪杖六十收贖公罪施行何如判付啓依允爲旀功減一等爲良如敎
정조 24년
刑曹啓目觀象監直長劉在溫傳旨內辭緣遲晩納招自臣曹考律嚴勘何如判付啓莫重月令有此不察若或過時始覺則其爲悚然當何如初則只使科治更思其在懲戢之道不可歇治待朝開坐各別嚴杖考律勘放後草記該監提調推考首任官令提調嚴加科罪爲良如敎
정조 24년
掌令康聖翊啓曰各邑邸吏之自相賣買卽吏隷之事也士夫干預猶云羞恥況宰相乎月前京兆有恩津邸吏相訟之事該堂催納本文記而終不現納至於杖問之境而始乃以在於判書洪檍家納供該堂屢次催促於其家而百般推托終不入送其後堂上仍而退訟尙未決折事之駭然莫此爲甚請判書洪檍施以譴罷之典答曰不允
정조 24년
庚申閏四月二十八日卯時上御誠正閣諸承旨持公事入侍時行左承旨金履翼右承旨徐英輔左副承旨崔獻重右副承旨朴奎淳同副承旨嚴耆假注書申在明呂東植記注官金啓濂記事官李存秀以次進伏訖奎淳讀奏慶尙監司申耆狀啓居昌縣監兪彦錥到任事慶尙監司申耆狀啓草溪郡守李東馝到任事履翼讀奏咸鏡監司具㢞啓本鍾城府反庫事漢城府民人失火單子分書判付訖耆曰卽者京畿儒生以書院追配事來呈疏槪而係是防禁不得捧入矣上曰此是先朝飭禁也除非拔例施行外防禁至嚴冒犯乎向日亦以儒疏事有所下敎於掌議則掌議之又書謹悉誠爲駭然矣承宣以此意致諭疏儒可也上曰有司堂上入侍出榻敎在明承命出傳與有司堂上李書九偕入進伏上曰江華城堞之修補僅爲六十步而以監董之功遽請加資者事面似涉如何矣賞典何等難愼而遽然許施未知何如近來兵曹回啓亦爲回公於大臣乎書九曰大臣許之回公與否不能詳知而臣於年前史庫之行見該府城堞頹圮不成樣所見悶然矣上曰該府城堞是兼春秋家所創築也當初始築之時以限年加築爲計兼春秋果爲詳知乎啓濂曰其時似有限年之事而未得詳知矣上曰爾須問於重臣也上曰嶺南漕船之改造至於十六隻之多此實前所未聞近來松政甚爲解弛矣人才則成就數十年足可有用至於松材則有非數十年內所可成就者松政之於有國實是大政也船隻之改造有難一一輕議自本司發送摘奸詳探改造形止似爲好矣書九曰近來漕船事誠爲悶然一隻所入動費數百株稱以豫備數爻倍蓰松政之解弛莫如近日矣雖送摘奸而其可改與否郞廳輩未能詳知臣意則令能解造船者一二人看審似好矣上曰承旨新經嶺邑倅該邑則松政果爲何如獻重曰該邑松政亦不成說矣上曰漕船改造事不可無矯救之道卿與大臣相議須思善處之道好矣上曰前海伯供辭殊欠別白誠爲悶然勅需之犯用不過是循襲謬例見欺於下屬也謂之仍等謂之預下不患無辭而納供不此之爲似緣未及思得而然矣道臣體重亦與守令有異而初供再供以至保放之境事面所在極涉如何矣書九曰前海伯所用似是預下而預下亦與放債有異矣上曰昨見右相箚本則自家所犯亦是戶庫名色矣書九曰戶庫與勅庫名色稍別而右相則今旣年久未能詳記其時事臺疏未發之前先欲首實而爲僚相所挽止故未果矣上曰勅需之犯用已成近例雖非非理不法之事其設置法意本不可一毫犯手而近來爲道伯者雖自好之士亦未免因循襲謬良可歎也此等事人皆爲之容有可恕而近來外邑紀綱解弛貪墨成風念昔先朝五十年間以贓吏勘重律者無如安相五而今之所謂善治者反不及於相五輩此莫非紀綱不振之致其所矯救之方未知何以則爲好耶書九曰海西勅庫事云云厥惟久矣而近來事類多如此誠爲悶然矣命書九先退命書臺啓批答訖敎曰注書持出傳給在院承旨以爲傳於臺廳之地也在明承命出傳上點下政事望筒訖獻重以次讀奏敎曰望筒點下者注書皆爲出給而其中傳敎書下者則注書出與該房承旨傳於政廳也在明承命出傳敎存秀曰照訖講今日亦爲之而春坊中有試官進去人乎存秀曰兼文學金履喬進去云矣上曰春坊旣進去則當入晝仕稟乎存秀曰前例無入稟之事云矣上曰前例豈有如是之理乎此必錯認而然也敎啓濂曰每日儒生捧講之數何其甚少也啓濂曰每爲捧甘於各部連加催促而應講之數猶爲鮮少矣上曰今日則待敎出去也命書榻敎曰司書李寅采仍任仍命退承史以次退出
정조 24년
行都承旨閔台爀未肅拜行左承旨金履翼坐右承旨兪漢寧坐左副承旨徐有聞坐直右副承旨朴崙壽坐同副承旨韓致應坐直注書金啓溫病一員未差假注書呂東植仕直一員未差事變假注書南吉寬仕
정조 24년
藥房副提調金履翼啓曰伏未審日間聖體若何寢睡水剌之節何如臣率諸御醫趁早入診詳察聖候爲宜王大妃殿氣候何如惠慶宮氣候何如臣不任區區伏慮敢來問安竝此仰稟答曰知道慈殿慈宮氣候一樣卿則不必入侍矣
정조 24년
王大妃殿惠慶宮中宮殿元子宮藥房口傳問安答曰知道
정조 24년
金履翼啓曰明日常參經筵取稟傳曰停
정조 24년
傳于金履翼曰今朔次對雖已爲之當此悶旱憂勤之時何可暫逸來月次對進定於今日而待開門使之來會臺諫勿爲請牌亦令嚴飭備員入侍
정조 24년
金履翼啓曰卽者內醫院官員來言明日日次問安副提調曺允大亦有身病不得進參云待開門牌招何如傳曰右相事豈不慨然之甚乎雖以庫名各異其實一也爲引云而所以慨然政在於此大官豈比具僚出處之際惟義之視不但名色之各異與其徒致欠逋曷若爲民事用流來營例限年借民之爲方便乎聞亦卽捧則其後道臣之不卽還報此非其時道臣所知也於右相何關而有若其後前伯諸人襲謬俟勘然者揆以事面萬萬不然夜將曙矣何可如是相持乎卽爲造朝與左相同爲登筵事遣史官傳諭
정조 24년
傳于金履翼曰未肅拜承旨許遞前望單子入之待下批牌招察任
정조 24년
事變假注書南吉寬書啓臣敬奉聖諭馳往傳諭于東部景慕宮坊契議政府右議政李時秀所住處則以爲臣冒陳首實之箚未蒙當勘之律反辱諄複之恩批且惶且感蹙伏以俟今日日次常禮亦不敢爲進身之計卽者史官儼臨傳宣聖諭丁寧開曉曲加區別辭旨鄭重德意如天無狀賤臣何以得此以首頓地不覺感泣而典憲之嚴宜先大官廉防之重有異庶僚雖欲憑恃寵靈厭然自揜顧其罪與前伯諸人毫無差殊前後委折自當有該道之所報不敢煩猥恩諭之下末由趨承伏地戰恐惟俟鈇鉞之誅云矣敢啓答曰知道過矣過矣安心視事之意更爲傳諭
정조 24년
金履翼啓曰諸承旨持公事入侍事命下而次對日持公事入侍例不得爲之何以爲之敢稟傳曰仍爲詣閤
정조 24년
金履翼啓曰端午帖製述人旣已抄啓矣大提學洪良浩待明朝牌招以爲出韻科次之地何如傳曰允
정조 24년
承旨前望單子入之閔台爀落點
정조 24년
以司諫閔命爀牌不進罷職傳旨傳于金履翼曰只推
정조 24년
以吏曹參議洪樂游牌不進罷職傳旨傳于金履翼曰許遞前望單子入之待下批牌招
정조 24년
吏曹參議前望單子入之金羲淳落點
정조 24년
金履翼啓曰前左尹李得濟罷職分揀事命下矣摠戎使李得濟卽爲牌招敎諭書所當更爲啓下而此與新除授有異在前如此之時有前所授密符傳授之例今番則何以爲之敢稟傳曰允依近例仍爲傳授
정조 24년
吏曹司成單閔命爀仍任事承傳
정조 24년
傳于金履翼曰兵曹參知前望單子入之
정조 24년
兵曹參知前望單子入之朴奎淳落點
정조 24년
承旨前望單子入之李翊模韓致應落點
정조 24년
以右承旨李翊模牌不進推考傳旨傳于金履翼曰許遞前望單子入之
정조 24년
韓致應啓曰臣與左副承旨崔獻重伴直矣纔已陳疏徑出原疏以齋日不得捧入而伴直無人行左承旨金履翼所當牌招而拘於廳規不得請牌何以爲之敢稟傳曰牌招
정조 24년
傳于韓致應曰承旨前望單子入之待下批牌招推移入直
정조 24년
承旨前望單子入之兪漢寧徐有聞朴崙壽落點
정조 24년
金履翼以吏批言啓曰卽接奉常寺牒報則以爲本寺正朴鍾淳奉命出疆矣本寺以祭享衙門多有擧行之事卽爲變通差出云奉常寺正朴鍾淳改差其代今日政備擬以入之意敢啓傳曰知道
정조 24년
金履翼以兵曹言啓曰本曹佐郞韓致海身病猝重屢度呈狀乞遞宿衛重地不可久曠今姑改差何如傳曰允
정조 24년
有政吏批判書徐龍輔進參判未差參議金羲淳進行左承旨金履翼進啓曰大司諫今當差出而擬望之人乏少外任竝擬何如傳曰允以曺允大爲吏曹參判李基讓爲大司諫曺允遂爲執義沈奎魯爲司諫鄭魯榮爲正言朴宗京爲校理金履喬爲修撰尹東壽爲兵曹佐郞柳畊爲宗簿正李東宇爲奉常正學生尹恒鎭年七十二今超通政侍從臣前持平尹永儀父依法典加資事承傳嘉善李奎暹今加嘉義江華城牒修築時監董之功加資事承傳贈吏判宋寅相贈左贊成例兼贈吏參宋澠源贈吏判例兼贈吏議宋履錫贈吏參例兼以上右贊成宋煥箕三代贈吏參李度臣贈吏判例兼故監司李海朝贈吏參例兼以上右參贊李城輔兩代
정조 24년
兵批判書金載瓚病參判李益運病參議朴奎淳未肅拜參知申鳳朝入直進同副承旨韓致應進宣傳官單金魯甲仍任事承傳護軍李集斗曺允大副護軍徐英輔嚴耆洪樂游李敬五副司直柳畊副司果金秀臣李東冕竝單付
정조 24년
韓致應以弘文館言啓曰本館下番姑降入直事甚未安新除授修撰金履喬卽爲牌招入直何如傳曰允
정조 24년
徐有聞以弘文館言啓曰新除授修撰李鼎秉時在慶尙道慶州地經筵入番事緊請斯速乘馹上來事下諭傳曰依啓
정조 24년
徐有聞以弘文館言啓曰本館下番無他推移之員不得已以上番姑降入直之意敢啓傳曰知道
정조 24년
韓致應以兵曹言啓曰羽林衛將白泳鎭素患痰癖之症當此換節之時轉益添劇時月之內無望供職呈狀乞遞領軍之任不可久曠改差何如傳曰允
정조 24년
韓致應以兵曹言啓曰禁軍別將崔東岳令該府拿處嚴問捧口招以聞諸般可覈之事令判堂嚴覈草記事命下矣臣謹依下敎開坐于龍虎營別將崔東岳所帶校吏竝爲捉致箇箇嚴棍反復究問又取其用下踏印文蹟逐條詳査則自己未正月至今年閏四月禁軍之有闕未充者逐朔計數則都合爲三百六十八窠而祿米太之除留作錢米爲一千二百五十三兩零太爲六百二十七兩零以此都數又考其每朔文蹟則名色太半不正歸屬幾皆雜氄其所謂兩年條鞭棍造備爲八百三十七兩零正領軍物修補爲七十八兩零而外此三百八十九兩零則謂之公用而別無下落之可據二百十八兩零則稱以帖給而分屬校吏之歲饌二百七十六兩零則以多少雜用入下八十兩則以西營宴需在錄俱有踏印下記而各人所供亦無異辭矣蓋此禁旅錄窠自兼仕馬太定式儲留之後竝與有頉軍祿米太同爲除置以爲甲冑改備之資矣兼仕太則移作二軍色給代之用而所謂有頉祿窠仍爲除留數年以來闕額漸廣除留逾多以其除留之米太自歸別將所管今以文蹟所在觀之軍物造備特不過四分之二而其外所下殆若排朔之需作爲無節之用使莫重軍食都歸消瀜者誠萬萬驚駭當該別將崔東岳方在拿覈中自臣曹不敢直爲請勘而臣不能先時覺察不勝惶恐之意敢啓傳曰知道
정조 24년
韓致應以義禁府言啓曰長湍府使朴基赫令該府拿問嚴覈照法重繩事傳旨啓下矣朴基赫以兼營將守令時在任所云依例發遣府書吏差兼官後拿來何如傳曰允
정조 24년
韓致應以義禁府言啓曰楊根郡守鄭東榦令該府拿問嚴處事傳旨啓下矣鄭東榦時在任所云依例發遣府羅將拿來何如傳曰允
정조 24년
議政府左議政沈煥之箚曰伏以今日卽毓祥宮仲朔祭齋日也次對有來會之命則雖依例登筵至如經筵之以齋日入稟臺啓之以所懷仰陳亦邦憲之已例也朝者入對臣甚衰謬不能察飭乃有犯禮違式之擧當該承宣及臺臣宜施譴罷之典而臣則在董率之地未卽規正可但歸罪於彼新進諸臣哉伏乞聖明亟降威罰以正臣昏謬之罪俾朝綱肅而具僚知警焉取進止答曰省劄具悉卿懇承宣及臺臣事專由於政院之不善擧行今日以經筵無事書揭而書入予亦於申牌後始覺得自外直登筵席者宜其循例傳啓承宣勘罪只爲依施於卿毫無難安安心視事仍傳曰此批答遣史官傳諭
정조 24년
行左承旨金履翼疏曰伏以臣之冒忝出納之地今已十有餘年而本以蔑識之姿終昧循常之規特荷聖明之誨牖倖免前後之譴何以至於今日之事所失尤大蓋當齋戒之日固宜十分審愼於應行之例而仕記則當書而不書公事則宜稟而不稟全然忘却致勤聖敎不審之咎欠誠之罪實不勝滿心惶蹙不知所以措躬其何敢以不卽蒙勘爲幸而唐突冒進哉玆敢不避猥越略入文字伏乞聖慈先遞臣職仍治臣罪以爲不職者之戒焉臣無任云云
정조 24년
以左承旨金履翼上疏傳于韓致應曰職非該房仕進內局晩猶未覺似涉易然此疏還給待開門牌招
정조 24년
左副承旨崔獻重疏曰伏以今日卽毓祥宮中朔大祭齋戒也齋戒日持公事頉稟自是院規特敎入侍雖不在此例而初無一言矇然詣閤此臣昏謬之罪也今日仕記亦以經筵無事循例書入者此又臣不審之罪也有罪未勘晏然自如尤非私義之所敢出玆敢露章自列徑出禁扃伏乞亟賜譴罰以爲不職者之戒焉臣方自訟之不暇何敢譏裸而雖以入侍臺臣言之齋日登筵無一措辭依例傳啓大是做錯揆以臺體亦不可無警矣臣無任云云
정조 24년
以左副承旨崔獻重上疏傳于韓致應曰賓對時雖以奉審進去將爲傳香之承旨何以無一言持公事入侍乎遞差疏則還給尙不來避之臺臣從重推考
정조 24년
行都承旨閔台爀病行左承旨鄭尙愚未肅拜右承旨兪漢寧坐直左副承旨徐有聞坐直右副承旨朴崙壽坐同副承旨韓致應坐注書金啓溫仕直一員未差假注書呂東植仕事變假注書南吉寬仕
정조 24년
韓致應以都摠府言啓曰今日入直內三廳武兼禁軍及軍兵等中日習射請出標信傳曰知道
정조 24년
徐有聞啓曰明日常參經筵取稟傳曰爲之經筵停
정조 24년
傳于韓致應曰明日常參次對兼行
정조 24년
韓致應啓曰來初五日朝參日次而景慕宮夏享大祭齋戒相値頉稟之意敢啓傳曰知道
정조 24년
傳于徐有聞曰禮曹判書持祈雨祭謄錄來待
정조 24년
徐有聞啓曰禮曹判書李晩秀京畿監司徐鼎修依下敎來待矣傳曰入侍
정조 24년
掌令趙彦哲持平李重蓮申龜朝獻納吳翰源啓曰臣等言議風采本不合於淸朝耳目之任而適當憫旱求助之時賓對有命特敎屢降他不暇顧冒沒登筵昨日卽仲朔大祭齋日也倉卒之間不能覺得循例傳啓至伏承自上提敎始以所懷改書出惶霣悚恧已難容措而宜避不避已至經宿又下問備之命繼而有大臣請罷之箚由前而犯齋令則昏謬甚矣由後而壞臺體則顚錯大矣以此情踪何可一刻晏然於臺次乎請命遞斥臣等之職答曰依啓
정조 24년
徐有聞啓曰吏曹郞廳來言臺諫有闕政事取稟傳曰當日爲之當此求助之時臺諫不可曠官在外諸臺許遞與未差之代差出待下批與未肅拜人員牌招察任
정조 24년
徐有聞啓曰卽者吏曹郞廳來言政事當日爲之事命下而判書徐龍輔以奉常提調祭物看品進去參判曺允大未肅拜參議金羲淳病不進不得開政云參判參議竝卽牌招何如傳曰允
정조 24년
以修撰金履喬牌不進罷職傳旨傳于徐有聞曰許遞
정조 24년
徐有聞啓曰今此端午帖製述人中時無職名人令該曹口傳付軍職何如傳曰允
정조 24년
有政吏批判書徐龍輔奉常寺進參判曺允大牌不進參議金羲淳進左副承旨徐有聞進啓曰判書徐龍輔奉常寺祭物看品進參判曺允大牌招不進小臣獨政未安何以爲之敢稟傳曰只出緊任以張至冕爲執義洪彦燮爲掌令李垿爲獻納洪時濟鄭時善爲持平嚴思彦李德鉉爲正言閔耆顯爲副校理金履載爲修撰
정조 24년
兵批行判書金載瓚參判李益運病參議朴奎淳入直進參知申鳳朝病同副承旨韓致應進護軍李翊模副護軍崔獻重李汝節副司直曺允遂趙彦哲吳翰源李重蓮申龜朝朴鍾淳副司果金履喬金履載金履度鄭魯榮竝單付
정조 24년
徐有聞啓曰端午帖製述時祕封例以長銜書呈而副司果金銑書以短銜原帖以違格拔去而事甚可駭不可無警推考何如傳曰允
정조 24년
以行左承旨金履翼牌不進推考傳旨傳于朴崙壽曰許遞前望單子入之待下批牌招察任
정조 24년
承旨前望單子入之鄭尙愚落點
정조 24년
以執義張至冕持平鄭時善獻納李垿正言嚴思彦牌不進罷職傳旨傳于朴崙壽曰只推與諫長更爲牌招在外臺諫許遞前望單子入之待下批一體牌招
정조 24년
臺諫前望單子入之掌令南惠寬持平趙恒鎭正言具晉行落點
정조 24년
徐有聞以禮曹言啓曰卽接溫陵令所報則今此端午祭享兩官當爲備員而新除授參奉金時在慶尙道尙州地未及上來云莫重祭享兩官不可不備在外參奉金今姑改差其代卽令該曹口傳差出以爲備員將事之地何如傳曰允
정조 24년
吏曹口傳政事以李東洙爲溫陵參奉
정조 24년
徐有聞以吏曹言啓曰今此各陵殿宮園墓端午祭獻官執事除老病公故外實無推移排比之路依近例年六十已上及刑官司饔院官員竝通融塡差之意敢啓傳曰知道
정조 24년
徐有聞以吏曹言啓曰今此端午祭獻官執事中時無職名人員令該曹口傳付軍職何如傳曰允
정조 24년
徐有聞以弘文館言啓曰本館下番姑降入直事甚未安新除授修撰金履載卽爲牌招入直何如傳曰允
정조 24년
禁府啓目禁軍別將崔東岳口招云云傳旨內辭意發問目嚴問則其所納供專事發明禁旅除汰或謂之罪犯師律料祿區處半歸於營屬公下漫漶說去終不直陳究厥所爲萬萬痛駭所當請刑是白乎矣曾經閫帥勿爲請刑載在大典通編且有捧草供以入之命上裁何如判付啓觀此其矣口供與該曹判堂査實草記所謂料米馬太代錢之區處別無入己之可論又其所謂宴需條段置稟議前判堂帖給正領營校等處云爾則優可爲其矣發明之端兺不喩除汰一款其所指陳亦足爲據是隱則臺諫之傳聞何從而及耳乎墨突不黔煙何從生必於外此處事有不善爲處乙仍于致速臚列之彈論卽此而其矣忽於報效罪尤難逭豈可以近來禁旅軍裝之鮮新容易議到於將贖乎所當依臺啓施以投竄之典而禁軍別將非亞將卽古所謂龍虎大將也統率禁旅自主掌行號令今若以眞贓不分明之風傳輕加處分其爲後弊反有甚於勘律之太寬爲先嚴勘次記過來頭內禁衛試射時拿致待令事分付兵曹此囚段姑爲放送而此後典守之方除汰之節判堂各別句檢一有涉於不知懲畏直卽草記依臺啓所請律施行爲良如敎
정조 24년
副校理金履度疏曰伏以臣蒙愚譾劣豈有一分近似於三司之列而昨日賓對猥隨諸臺之後適値齋日不能以所懷仰陳其昧然違式罪無所逃經夜惶懼不敢晏然玆敢短章自列徑出禁扃伏乞亟降威罰以警昏謬以肅朝綱焉臣無任云云省疏具悉旣異自外直爲登筵之臺臣且在禁直自劾反後於大臣爾則遞差
정조 24년
庚申五月初一日卯時上御誠正閣諸承旨持公事入侍時右承旨兪漢寧左副承旨徐有聞右副承旨朴崙壽同副承旨韓致應記事官金啓溫假注書呂東植記注官金啓濂記事官李存秀以次進伏訖崙壽讀奏黃海監司徐榮輔狀啓白翎鎭渰死人等處恤典題給事書判付訖有聞曰次對時臺諫擧條批旨中繡行之繡字誤以隨字書之大是不審當該注書所當重勘而本院請推之外無他可施之罰何以爲之乎上曰爲先推考可也出擧條致應曰副校理金履度陳疏徑出原疏纔已捧入矣所當直捧禁推傳旨而此與無端徑出有異推考警責何如上曰依爲之出擧條敎啓溫曰爾是再生之人也身病今果夬勝乎啓溫曰近得頗勝矣上曰夏間則須勿連爲供職時時休憩也仍命退承史以次退出
정조 24년
庚申五月初一日辰時上御重熙堂京畿監司禮曹判書入侍時左副承旨徐有聞記事官金啓溫記注官承膺祚記事官李存秀京畿監司徐鼎修禮曹判書李晩秀以次進伏訖上曰雨意漠然旱氣殊甚極可悶也祈雨謄錄禮判果考出持入乎晩秀曰前此亦有過夏至後卽設之例而其例則不一矣上敎鼎修曰畿邑民情則何如而禱雨已始云耶鼎修曰民情雖皆望雨不至於遑急故列邑祈雨之狀尙無一來到者臣營亦欲觀邑報設行矣上曰此非拘於格例之事而體貌則不可不顧外邑外營之所未及行先自京師始者似涉輕遽畿伯關問列邑祈雨始行形止登時狀聞可也仍敎曰昨日祭享時大祝有不能敬謹之事云極駭然矣命書榻敎曰當該大祝金銑拿問處之命退諸臣以次退出
정조 24년
行都承旨閔台爀病行左承旨鄭尙愚坐右承旨兪漢寧坐左副承旨徐有聞坐直右副承旨朴崙壽坐同副承旨韓致應坐直注書金啓溫病一員未差假注書尹鼎烈仕呂東植仕直事變假注書金秀鍾仕
정조 24년
徐有聞啓曰明日再明日寧陵忌辰祭齋戒正日相値視事頉稟之意敢啓傳曰知道
정조 24년
徐有聞啓曰今日常參九卿當爲備員而左參贊金文淳右參贊黃昇源戶曹判書李在學漢城左尹李祖承病不進竝卽牌招何如傳曰允
정조 24년
傳于鄭尙愚曰左承旨入侍
정조 24년
以修撰金履載牌不進罷職傳旨傳于徐有聞曰只推
정조 24년
徐有聞啓曰副校理閔耆顯以其親病陳疏徑出原疏纔已捧入矣所當直捧禁推傳旨而此與無端徑出有異推考警責何如傳曰允
정조 24년
金啓溫病代以尹鼎烈爲假注書
정조 24년
南吉寬拿處代以金秀鍾爲事變假注書
정조 24년
以南吉寬囚單子判付內付過放送爲良如敎
정조 24년
兵曹以柳孝源爲禁軍別將
정조 24년
以慶尙監司申耆狀啓巨濟府使申大益今月二十三日身死事傳于閔台爀曰令該曹口傳差出待下批卽爲下送
정조 24년
吏曹口傳政事以李永喆爲巨濟府使
정조 24년
禁府啓目楊根郡守鄭東榦原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓依允又啓目大祝金銑原情云云傳旨內辭緣泛稱遲晩所當請刑是白乎矣載在大典通編議處何如判付啓大祝之任不輕而重讀祝猶屬餘事則莫重擧行之節不能致愼不可以生疎有所寬恕削職放送爲旀旣云視昏此後大祝之任永勿塡差事分付吏曹爲良如敎又啓目長湍府使朴基爀原情云云傳旨內辭意發問目嚴覈則村女定屬只有二名而卜世致命之後檢驗論報依營題決放是如一辭發明泛稱遲晩所當請刑是白乎矣曾經宣傳官勿爲請刑載在大典通編議處何如判付啓二名八九名啓與供之多寡各異兺不喩致死人之由於威逼與否道臣必當嚴覈此囚供辭一通謄關下送爲旀行査間姑爲保放待査啓啓下還囚捧供爲良如敎
정조 24년
副校理閔耆顯疏曰伏以臣於向日猥陳一疏略陳感惶之忱冀被鐫改之恩而格例所拘竟未登徹臣狼狽恧蹙進退維谷旋因下邑之榮掃幸蒙職名之特遞聞命攢祝私分粗安曾未數日除旨復降逃遁不得還還禁直反顧慙悚不覺背汗而顔騂也卽接家信臣之偏母素患痰癖之症挾滯添劇諸症危惡臣聞來煎灼按住不得忙陳短章徑出禁扃伏乞聖慈特垂矜察亟命遞臣館職仍治臣擅便之罪以肅朝綱以安賤分焉臣無任云云省疏具悉爾其勿辭救護
정조 24년
大司諫李基讓疏曰伏以臣本無似猥蒙恩造資級驟躐除拜聯翩臣常自顧惴忸如隕淵谷不意今諫長新命又下於屛伏喙息之中臣益自怖懼無以容措近日臺閣之選雖不如古而顧其官則古之臺閣也況臣所叨乃一院之長也尋常寺署其所謂長官者猶宜擇人而任之況官以諫名而以如臣闒茸者循資歷而苟充爲諸僚先哉臣之不合於是職非但臣所自知夫人也皆知之向日憲臺所陳臺官不擇之說正爲如臣者道也臣不敢冒進之狀固不待臣言之畢而且臣素抱貞疾祟在伏熱乍値暑節輒增熾劇症狀危惡有關性命故每於入夏以後不敢爲束帶供職之計向者東都之命近日銀臺之銜冒昧遞免槪以此也見今嘔泄竝作神精凘頓雖欲强自驅策實無其望故庚牌屢降參對有命而轉動不得一味違逋臣誠死罪伏乞聖慈察臣匪才憂臣唯疾先治臣違傲之罪仍遞臣新除之職使臺閣之官得以尊而螻蟻之命得以存焉臣旣乞遞雖不敢以臺官自處顧今諐暘告災宵旰爲憂臣焉敢嘿嘿而已乎夫災異之中水旱爲最旱之爲災更甚於水而夫何近年以來唯乙丙之歉水爲之災其後四十年間殆十歲七八歉而率皆以旱此可異也古人以災沴所生專責人事而更以旱乾爲冤鬱之氣所干而成此其理宜然然臣竊伏覸我殿下臨御以來夙宵憧憧者惟民隱是察大而自財賦訟獄下至於一令一政凡係于民者無不軫恤而憂勞之必欲使匹夫匹婦無一不得其所者焉則宜乎邦域之內民無有抱鬱者天人之際事無有干和者顧乃荐旱屢歉公私俱急至此之甚抑何也臣之所不知臣不敢言臣請以所睹記者歷言之臣嘗往來於西路其民殆十減六七而存者皆荷擔思去問之則皆曰還穀之爲祟又問其多還之由則輒皆曰某歲增某衙門別貿條某歲創某衙門盡分條某穀增某名色某簿創某名色始則民苦而逃逃者漸多存者益固終至於一人兼三四戶之受始則沿江諸邑爲甚今則駸駸至於內地而亦然西路如此三南可知如此而民安得不困乎向在乙卯歲又旱甚中伏始雨而各道巡營皆關飭列邑使民移秧民以穀必不收而稅必難蠲辭之則又以必無是理之意申申勸諭民始信而移之臣於處暑後適從南來路穿湖沿則黃葉槁秧遍列郊野連亘三四百里決知其無秋而及至秋後乃聞旣秧者無不稅民益大瘠而其後歉歲皆用此法此事如此他事可知如此而民安得不困乎臣近又待罪秋曹得見竹山府捕校獄案脫落緊語致勤聖敎獄案一語輕重一字有無判人生死而此案如此他案可知一邑如此諸路可知如此而民安得無冤乎而況刑獄之大者雖以殺獄爲首而凡諸詞訟實皆有關於生民休戚所不可不愼者而近來內而秋曹京兆官長數遞一任吏輩之舞弄關節公行不分事理之曲直外而體重之道臣勢大之腴宰或全不以聽理爲事或只以喜怒爲愛憎理直者愁鬱而莫伸强狡者橫行而無忌怨聲載路京外同然如此而民安得無冤乎臣謂卽此數事已足以干和致災而臣所不知者又不知其幾許我聖上雖日勞勤於上而有司之臣不能承奉其萬一畢竟使民困於下而災見於上豈不惜哉今之論時弊者未嘗不以財用刑獄爲辭然言之者旣悠悠故朝廷之聽之亦悠悠而今臣所陳皆目睹而眞知者也伏乞聖明深留意焉卽令有司取近年以來諸道還穀之增置創分者一竝釐改依前分留使民得息肩而安堵焉更命京司及營邑取獄案之已成未成者細加參繹使民無非辜而橫罹有罪而倖逭又令京外詞訟爲官長者皆親執審聽無敢隨意低仰任吏偸弄使民無顚倒曲直抱冤齎鬱者而其或有獄案之舛謬者詞訟之枉誤者廟堂臺閣及京外長吏糾察而擧覈之誠能先行此數政則亦足召民和於下而弭天災於上何也水旱者天之災也財竭民困刑獄失平人之失也人事得而天休至卽理之常也幸殿下勿以臣言爲迂闊而亟施之無疑焉臣又聞天雖慳雨而地不失潤者樹木爲之蔭而泉脈不至竭也況松木禁養爲國大政自來令甲何等申嚴而近聞嶺南關東湖西諸道山沿宜松處在在童濯非但私養如此至於官禁處皆然朝禁之不行法制之不立已足寒心況如此而尙何望地脈之潤而泉源之滋乎地方官之不能擧職已極駭痛而雖以道帥臣言之京司關飭一例漫應旣未嘗摘發論啓又不能嚴書殿最一任其頹廢無忌誠爲慨然宜及今嚴飭諸道道帥臣使之考覈能否從而賞罰之使有實效亦恐爲備旱澤農之一端焉臣方落席委頓妄貢迷見蕪劣如此兢惶尤摯臣無任云云答曰省疏具所陳政欲銳意釐正者有志竟成之語嘗所默誦審獄之道卿言甚有理附陳松政事亦然卿疏下廟堂卿其勿辭調理行公
정조 24년
吏曹參判曺允大疏曰伏以臣卽伏奉享帖見差元陵端午祭獻官矣駿奔之班卽臣子一分伸誠之所則在臣分義固當竭蹶而第臣於月前偶患重感不待痊可强力行動觸冒之餘一倍添劇今則頭疼如破寒熱交作食飮全却氣息懍綴嘔泄之症間又兼發種種醜惡之狀雖不敢覶縷仰陳而目下証形實無時日間蠢動之望玆敢疾聲哀籲於仁覆之天伏乞聖慈特垂諒察亟賜變通俾享官無闕殘喘少延焉臣無任云云答曰省疏具悉疏辭許令該曹付標
정조 24년
庚申五月初二日寅時上御重熙堂左承旨入侍時行左承旨鄭尙愚假注書呂東植記注官金啓濂記事官李存秀以次進伏訖命禮房承旨入侍賤臣承命出傳左副承旨徐有聞進伏命書傳敎曰邇來亢暵已跨數旬瞻漢望霓日夕憂勞擬薦珪璧以祈甘澍昨見宗伯畿伯而問之畿內姑無禱雨之邑先自京中始有關體貌體貌云乎者雖似外面粗跡而稽之五事庶徵曰貌曰雨其理一致所以齋明盛服爲體物不遺之功也亟令畿伯問于諸倅俾卽虔將京中則差待其狀聞亦欲就次分行而今又未明求衣待朝視朝豈特不敢暇逸而然哉所求助者昌言也言之於暘亦如貌雨之相應矧今恒暘曷不求言將此敎頒示於待漏之言責論思諸臣各效述職之道仍命退承史以次退出
정조 24년
都承旨未差行左承旨鄭尙愚坐右承旨兪漢寧坐左副承旨徐有聞坐直右副承旨朴崙壽坐同副承旨韓致應坐直注書金啓溫病一員未差假注書尹鼎烈仕直呂東植仕事變假注書金秀鍾仕
정조 24년
韓致應啓曰御營廳將官來言今日本廳軍兵日次私習云矣敢啓傳曰後日次爲之
정조 24년
兵曹口傳政事行護軍單金履翼
정조 24년
朴崙壽以賑恤廳言啓曰北部桂生洞契任掌李萬春今月初二日本洞路傍得二歲遺棄男兒同里居良女朱召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 24년
韓致應以訓鍊都監言啓曰臣於前席伏奉中軍鄭觀采捧賂於軍兵一事校吏等處嚴問草記之命卽詣北營開坐後中營所屬校吏等一倂捉入各別嚴棍反復査問則中軍所行首別武士金光義所任別武士李光俊等所供內矣身等雖在校列只參朝仕而已至於軍兵去就例不得參涉若有聞知之事則豈敢一毫隱諱自陷重罪乎此外別無可達之辭云馬醫曺潤玉所供內矣身本非中軍所屬而每當卜馬捧上時往現於中軍而上年夏間卜馬軍崔命應李昌雲金雲太納馬之時中軍鄭觀采以馬匹之疲劣執頉退送矣差過三四日忽復招致前日點退者仍爲還捧故心甚疑訝矣其後果聞錢兩行賂之事而誰某與受未能詳知云書字的崔三興李章昱金光玉金仁喆等所供內軍兵除汰中軍不得擅便故若有可除之類則論報大將所受題擧行中軍鄭觀采在任時雖有三四論報除案之事或以過限不納馬匹之罪或以頑不聽令之罪而外此別無除汰者至若軍兵差代自有元定次第不得違越而上年春夏間望報軍中以身手孱劣有所退斥矣過數日更招退者仍爲塡充此雖致疑之端捧賂一事實所不知云故所謂望報者六名卜馬軍三名竝爲捉來詳細盤問則哨軍金大根賂錢十兩劉喆福賂錢六兩金點乭賂錢五兩金樂演賂錢十兩卜馬軍李昌雲賂錢十兩竝給於中軍家奴傔千孫處哨軍曺英桓賂錢五兩金喆得賂錢五兩卜馬軍崔命應賂錢四兩竝給於奴子巴乭處卜馬軍金雲太賂錢四兩給於婢夫金世贊處云矣中軍鄭觀采渠雖無狀身爲亞將不念軍政之莫重全不束下使其傔屬奴輩狼藉受賂若是無忌毋論賂錢之入己與否事未前有萬萬驚駭方在拿覈中自臣營不敢請勘而臣初未能先時摘發末又査出自歸草率致勤更問之命惶恐待罪之意敢啓傳曰知道昨夏非卿叨拜之時卿則勿待罪其時將臣爲先從重推考可也
정조 24년
禁府啓目都監前中軍鄭觀采原情云云臺啓批旨內辭意發問目屢次盤詰是白乎則遲晩新反軍兵除充諉以大將主管是如極口發明者已極痛惡兺除良至於捧賂一款則謂之面稟塡代之故怨讟朋興致有此定價差出之說是如一味抵賴終不輸款論其情狀節節駭惋平問之下難以取服所當請刑是白乎矣曾經閫帥勿爲請刑載在大典通編且有捧口招以聞之命上裁何如判付啓渠以名賢之裔苟有一分秉彝之不泯寧有或染指於軍兵差汰必有所以致謗之由乙仍于一邊捧供一邊嚴査蓋出於登卽決折之意是置毋論數名與數十名又毋論自爲與不察雖有涇渭之別均之爲辜負則一也訓將査出之奴傔捧賂渠敢曰在家不知乎口招納供初不槪及亦可謂罪上添罪此等處歇勘則何以懲他以予自視比之初元申嚴之令亦未免爲十漸之歸是置加倍之律渠焉逭乎爲先湖沿施以投竄之律爲良如敎
정조 24년
兪漢寧以義禁府言啓曰時囚保放事命下矣時囚罪人朴基赫鄭東榦等保放之意敢啓傳曰知道
정조 24년
兪漢寧以義禁府言啓曰罪人鄭觀采爲先湖沿施以投竄之律事命下矣鄭觀采忠淸道海美縣施以投竄之律而以判付內辭意具罪目依例遣府吏押送配所何如傳曰允
정조 24년
行都承旨閔台赫疏曰伏以臣卽伏見吏曹成貼以臣爲永禧殿端午祭享官夫以狗馬之賤駿奔享班卽臣分之所當然而與有榮焉如無疾病之實故則豈敢爲辭免之計而臣於向日銜命之行忽患下血之症無時滲濕不自覺得爲日已久一味無減今若怵義畏分强疾出齋或値臨祀不潔則私心之悚惶已不可言而汚穢淸班當如何哉猥荷特差尤極榮感而以此病勢淸齋致潔其勢末由玆敢冒死仰籲於崇嚴之下伏乞亟令該曹趁卽變通以重享事以安賤分仍治臣瀆撓之罪千萬幸甚答曰省疏具悉實病旣如許本職許遞獻官改付標
정조 24년
庚申五月初三日辰時上御重熙堂右副承旨入侍時右副承旨朴崙壽假注書呂東植記事官金珍恪記注官承膺祚以次進伏訖上曰下直守令入侍出榻敎賤臣承命出傳與巨濟府使李永哲偕入進伏命進奏職姓名敎曰曾經砥平倅及海美倅乎永哲曰然矣上曰所經兩倅皆是地近而邑小難驗治否矣該邑則遠且大銓官之備擬蓋有望於善治也爾須各別爲之也命除宣諭七事仍命先退命左承旨入侍又命同副承旨入侍竝出傳敎賤臣承命出傳行左承旨鄭尙愚同副承旨韓致應進伏命書榻敎曰連値齋日時囚保放仍命退承史以次退出
정조 24년
行都承旨金勉柱在外行左承旨鄭尙愚坐直右承旨兪漢寧坐左副承旨徐有聞坐直右副承旨朴崙壽差祭同副承旨韓致應差祭注書金啓溫病一員未差假注書尹鼎烈仕直呂東植奉命在外事變假注書金秀鍾仕
정조 24년
徐有聞啓曰景慕宮夏享大祭齋戒相値視事頉稟之意敢啓傳曰知道
정조 24년
韓致應啓曰御營大將申大謙摠戎使李得濟右邊捕盜大將柳孝源以端午祭獻官今方受香出去矣申大謙所授命召李得濟所授密符柳孝源所授命召及大將牌傳令牌竝來請還納何以爲之而御營大將摠戎使將兵之任不可一刻無摠察之人捕將則在前如此之時有他邊大將兼察之例今番則何以爲之敢稟傳曰仍佩往來御將則都提調兼察摠使則壯勇大將兼察捕將兼察則依例爲之發牌牌招聽傳敎
정조 24년
傳于徐有聞曰禮房承旨馳詣宗廟永禧殿景慕宮奉審摘奸右承旨馳詣受香諸處奉審以來
정조 24년
傳于徐有聞曰再明日景慕宮夏享大祭明日當詣展拜親行省牲省器門路當由逌瞻門該房知悉
정조 24년
傳于兪漢寧曰兵刑換房
정조 24년
傳于兪漢寧曰騎馬一匹立之史官一員待命東西道農形差察史官仍爲審察以來
정조 24년
鄭尙愚啓曰明日展拜時承旨當爲備員都承旨未差之代政官牌招開政差出何如傳曰前望單子入之
정조 24년
承旨前望單子入之金勉柱落點
정조 24년
呂東植奉命代以具康爲假注書
정조 24년
以忠淸監司金履永狀啓靑陽縣監柳尋春以其親病受由歸家還任無期不得已罷黜事傳曰改差口傳差代待下批卽爲下送事分付當此課農之時守令曠官可悶未議處者不拘齋日待明朝以草記議處區別功議仍爲照律未査啓者催促未下去者下送後亦令草記
정조 24년
吏曹口傳政事以李學彬爲靑陽縣監
정조 24년
兪漢寧以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 24년
兪漢寧以都摠府言啓曰今此景慕宮夏享大祭省牲省器時侍衛寶劍守宮不可不備員而都摠管金箕性差祭洪明浩以典牲提調進李敬一有身病副摠管一員未差侍衛寶劍將不得備員令政院稟旨變通仍令該曹卽爲口傳差出待下批牌招察任以爲備員侍衛之地何如傳曰允許遞可也
정조 24년
兵曹口傳政事以趙尙鎭李祖承黃昇源爲都摠管以李東植爲副摠管
정조 24년
兪漢寧以訓鍊都監言啓曰本局中軍今番差出而擬望之人乏少外任竝擬何如傳曰允
정조 24년
兵曹口傳政事以尹得逵爲都監中軍
정조 24년
兪漢寧以備邊司言啓曰嶺南三漕倉船所載穀物趁卽捧納無滯發送之意連加嚴飭矣卽聞戶惠廳所告則後漕倉船二十一隻左漕倉船十七隻右漕倉船二十二隻各衙門所納今纔畢捧而後漕倉船一隻左漕倉船一隻限滿改造者外五十八隻皆已次第發送而湖南聖堂倉漕船中未及下去之兩隻船格卒亦已發送云矣敢啓傳曰知道
정조 24년
兪漢寧以訓鍊都監言啓曰今五月初五日景慕宮展拜時因兵曹節目金虎門軍三十名除出北營入直別將白師誾率領挾輦侍衛集春營軍五十名哨官金時和領赴于都領營門東營軍三十名哨官禹拓夏率領宮大門外把守還宮後各還直所而竝待標信擧行之意敢啓傳曰知道
정조 24년
兪漢寧以御營廳言啓曰今五月初五日景慕宮展拜仍行夏享大祭省牲省器時依兵曹節目建陽門入直軍三十名弘化門入直軍二十名待標信除出當該入直哨官金泰協新營入直千摠趙宅鎭領赴于禁衛營都領陣新營入直哨官金衡遠弘化門入直哨官赴陣間姑爲權領而解嚴後各還本處入直之意敢啓傳曰知道
정조 24년
庚申五月初四日辰時上御重熙堂左承入侍時行左承旨鄭尙愚假注書呂東植記事官金珍恪記注官承膺祚以次進伏訖尙愚曰政院日記注書修正後承旨考準入啓而句管之人若有故則稟旨變通曾有定式矣前此考準之人臣與沈象奎外或在外或有故合有變通之道敢此仰達矣上曰徐有聞洪樂游曺錫中同爲考準可也出擧條仍命退承史以次退出
정조 24년
行都承旨金勉柱在外行左承旨鄭尙愚坐右承旨兪漢寧坐直左副承旨徐有聞坐直右副承旨朴崙壽坐同副承旨韓致應坐注書金啓溫病一員未差假注書尹鼎烈仕直呂東植奉命出去事變假注書金秀鍾仕
정조 24년
藥房副提調徐有聞啓曰伏未審日間聖體若何寢睡水剌之節何如臣率諸御醫趁早入診詳察聖候爲宜王大妃殿氣候何如惠慶宮氣候何如臣不任區區伏慮敢安竝此仰稟答曰知道
정조 24년
徐有聞啓曰今日展拜時挾輦軍入直禁軍弘化門建陽門東營集春營入直軍除出標信請出之意敢啓傳曰知道
정조 24년
以全羅前監司趙宗鉉遞任上來肅拜單子傳曰留待
정조 24년
傳于兪漢寧曰坐直承旨入侍
정조 24년
傳于兪漢寧曰未肅拜摠管許遞令該曹口傳差出
정조 24년
兵曹口傳政事以趙宗鉉韓用龜爲都摠管
정조 24년
吏曹口傳政事以金命淵爲景慕宮令
정조 24년
吏曹口傳政事以具悌元爲司僕判官
정조 24년
徐有聞以弘文館言啓曰本館下番闕直事甚未安校理朴宗京副校理閔耆顯竝卽牌招以爲推移姑降入直之地何如傳曰允
정조 24년
韓致應以義禁府言啓曰當此課農之時守令曠官可悶未議處者不拘齋日待明朝以草記議處區別功議仍爲照律事命下矣保放罪人鄭東榦依例還囚而本府議啓內邪學禁令不啻申嚴而身爲守令不能十分詗察另加禁斷致有臺論事甚可駭以此照律罪取考律文則大明律不應爲條有曰凡不應得爲而爲之事理重者杖八十大典通編推斷條有曰犯私罪杖八十奪告身三等犯枉法受贓外笞杖竝收贖矣鄭東榦杖八十收贖奪告身三等而其十一代祖蘭宗佐理功臣永安尉異姓五寸親云功議各減一等杖六十收贖奪告身一等放送何如傳曰允以公罪勘放可也
정조 24년
韓致應以義禁府言啓曰時囚罪人鄭東榦杖八十奪告身三等功議各減一等杖六十收贖奪告身一等放送草記批旨內允以公罪勘放可也事命下矣鄭東榦杖六十以公罪收贖放送之意敢啓傳曰知道
정조 24년
徐有聞以吏曹言啓曰楊根郡守鄭東榦卽爲下送後草記事命下矣自臣曹嚴飭還官則以爲身病猝劇轉側須人實無時日之內還任之望云雖未知其病勢之如何而特敎催促之下如是言病無意下去者事體所在誠甚未安所當重勘而本曹請推之外無他可施之罰何以爲之敢稟傳曰出自經幄者宜其難冒於臺彈改差口傳差代待開門下送可也
정조 24년
吏曹口傳政事以兪漢紀爲楊根郡守
정조 24년
徐有聞以吏曹言啓曰以忠淸監司金履永狀啓靑陽縣監柳尋春罷黜事判付內改差口傳差代待下批卽爲下送事分付當此課農之時守令曠官可悶未議處者不拘齋日待明朝草記議處區別功議仍爲照律未査啓者催促未下去者下送後亦令草記事命下矣受由上京未下去守令淸州牧使徐敎修恩津縣監尹載僖和順縣監朴右源永春縣監洪樂安自臣曹催促俱已下去之意敢啓傳曰知道